Minun sieluni
Minun sieluni ei voi kertoa eikä tietää mitään totuutta,
 minun sieluni voi vain itkeä ja nauraa ja väännellä käsiään;
 minun sieluni ei voi muistaa eikä puolustaa,
 minun sieluni ei voi harkita eikä näyttää toteen.
 Lapsena minä näin meren: se oli sininen,
 nuoruudessani kohtasin kukan: se oli punainen,
 nyt istuu vierelläni muukalainen: hänessä ei ole väriä,
 mutta en pelkää häntä enempää kuin neito pelkäsi louhikäärmettä.
 Ritarin tullessa neito oli punainen ja valkoinen,
 mutta minun silmieni alla on mustat renkaat.

Edith Södergran
Runot
Uuno Kailas